
הכנסת

הכנסת העשרים
מושב ראשון

<פרוטוקול מס' 64>
מישיבת ועדת הכספים

יום ראשון, א' באלול התשע"ה (16 באוגוסט 2015), שעה 12:00
<סדר היום:>
<1. תקנות ניירות ערך (חתימה ודיווח אלקטרוני)(תיקון), התשע"ה-2015>
<2. תקנות ניירות ערך (דואר אלקטרוני מאובטח)(תיקון), התשע"ה-2015>
נכחו:

<חברי הוועדה:> 
משה גפני – היו"ר

מנואל טרכטנברג

אורלי לוי אבקסיס
אראל מרגלית
מיקי רוזנטל

<מוזמנים:> 
	גיא דביר
	–
	יועץ משפטי למחלקת פיקוח על הבורסה וזירות סוחר, רשות לניירות ערך

	אביטל קרופניק
	–
	עו"ד במחלקת היעוץ המשפטי, רשות לניירות ערך

	חנוך הגר
	–
	עו"ד במחלקת היעוץ המשפטי, רשות לניירות ערך

	עמית טימור
	–
	רפרנט זירות סוחר, רשות לניירות ערך


<ייעוץ משפטי: >
שגית אפיק; אייל לב ארי
<מנהל הוועדה:>
טמיר כהן
<רישום פרלמנטרי:>
לאה קיקיון

<תקנות ניירות ערך (חתימה ודיווח אלקטרוני)(תיקון), התשע"ה-2015>
<היו"ר משה גפני:>
שלום לכולם. אני פותח את הדיון - תקנות ניירות ערך (חתימה ודיווח אלקטרוני)(תיקון), התשע"ה-2015, ותקנות ניירות ערך (דואר אלקטרוני מאובטח)(תיקון), התשע"ה-2015. 

<אביטל קרופניק:>
מדובר בתיקון של שני סטים של תקנות, כאמור, כמו שהיושב ראש קרא. תקנות ניירות ערך (חתימה ודיווח אלקטרוני) מסדירות את אופן הגשת הדיווחים של גורמים המפוקחים על ידי רשות לניירות ערך אלינו, ותקנות ניירות ערך (דואר אלקטרוני מאובטח, מסדירות את אופן מסירת דואר אלקטרוני מאובטח של הרשות אל הגופים המפוקחים על ידה. התיקונים שבפניכם בעצם מיועדים להתאים את אותם שני סטים של תקנות עבור ההסדרה והפיקוח על זירות הסוחר. התיקון בשנת 2010 כבר הוכנס לחוק ניירות ערך, ולאחרונה – תקנות שבנושא גם נכנסו לתוקף, בסוף מאי האחרון, והן מסדירות את כל הנושא של פיקוח ורגולציה חדשים על זירות הסוחר. לצורך השלמת ההסדרה נדרשת רק התאמה באופן הדיווח, שלהם אלינו. 

<קריאה:>
היכולת להעביר חתימה אלקטרונית? 

<אביטל קרופניק:>
כן. 

<קריאות:>
- - -

<אראל מרגלית (המחנה הציוני):>
יש היום - -  - בכל מיני מקומות בעולם גם סביב הנושא של חתימות אלקטרוניות. 

<עמית טימור:>
אנחנו פה רק מסדירים את הנושא של להחיל על זירות המסחר את אופן הדיווח, שהוחל עליהם כבר, אבל צריך לעשות התאמות בתקנות עצמן. 

<מיקי רוזנטל (המחנה הציוני):>
מה זה "הוחל עליהם כבר", היום זה מתקיים בפועל? 

<עמית טימור:>
דיווח אלקטרוני חל על גופים מפוקחים כבר הרבה זמן. 

<מיקי רוזנטל (המחנה הציוני):>
אז מה אתם רוצים עכשיו? מה השוני? 

<עמית טימור:>
אנחנו עושים התאמות, לא שום דבר שונה,  התאמות לתקנות - - - 

<מיקי רוזנטל (המחנה הציוני):>
אם זה מתקיים היום בפועל, למה אתם מבקשים שינוי? אם זה דה פקטו מתקיים, אז עכשיו אתם מביאים את זה דה יורה? אני לא מבין. 

<עמית טימור:>
תקנות ניירות ערך – דיווח אלקטרוני, הן משנת 2003. ביוני 2010 אושר תיקון 42 שהכניס את זירות המסחר לחוק ניירות ערך. באוגוסט אושרו פה תקנות זירות מסחר ובמאי נכנסו לתוקף התקנות. החברות של זירות הגישו בקשות רישוי ואנחנו בודקים אותן, והפיקוח לא חל עדיין, נדרש לעשות תיקונים משלימים בתקנות מסוימות, כשבסך הכל מכניסים את זירות המסחר, שהוא גוף חדש, לתוך התקנות שתוקנו כבר ב-2003. 

<אורלי לוי אבקסיס (ישראל ביתנו):>
בקיצור, לא עשיתם את שיעורי הבית כמו שצריך בפעם הקודמת להביא את זה כחבילה אחת, ועכשיו אנחנו עושים מקצה שיפורים. לזה אתם מתכוונים? 

<קריאות:>
- - - 

<עמית טימור:>
זה נכון בחלקו. בתקנות הקודמות כן החלנו באופן מפורש את התקנות האלה, על הזירות, זאת אומרת – זה חל עליהם, אבל צריך לעשות את ההתאמות. פשוט להוסיף את המילה "זירות" בכל מיני מקומות. 
<אראל מרגלית (המחנה הציוני):>
אבל ממי אני מקבל את הערובה שאנחנו רוצים להקל על המסחר ועל התהליך אבל אנחנו גם רוצים לוודא שהדברים הופכים לבטוחים. אז רק תיתן לנו, תגיד לנו מצג שבפעם שעברה כבר הבאתם לידי - - - שכל הנושא של ה security כבר מטופל בתוך הסיפור הזה. אחרת, לכאורה, יכולה לשבת עוזרת או עוזר שיש להם את החתימה האלקטרונית שלי, ויכולה בשמי לבצע פעולות כאלה ואחרות. 
<עמית טימור:>
אז אני אסביר. דיווח אלקטרוני לא קשור למסחר. על זירות המסחר חלות חובות דיווח שנקבעו בתקנות - דיווח מידי ותקופתי שמועבר חלק לרשות וחלק גם לציבור. זה בכל מיני נושאים, חלקם מהותיים ללקוחות החברה או למסחר עצמו. אם על זירת המסחר יש איזה שינוי שהיא צריכה לדווח עליו שקבוע בתקנות, אז יש לה גורם משהה חתימה אלקטרונית, שזה מישהו שהגיש בקשה לרשות והוא מדווח לרשות דרך מערכת המגנא. זה משהו שחל על תאגידים ציבוריים, חל על קרנות נאמנות, מנהלי תיקים. זה לא רלבנטי למסחר עצמו, כלומר, אין פה קשר לפעילת המסחר עצמה. 

<אראל מרגלית (המחנה הציוני):>
למה? אם אני רוצה להעביר פקודה- - -
<עמית טימור:>

מערכת המסחר, של זירות מסחר – זו פלטפורמה אחרת שנבדקת באופן אחר מהתקנות האלה. 
<מיקי רוזנטל (המחנה הציוני):>
זה הודעות לבורסה? 

<עמית טימור:>
יפה . אלה הודעות לרשות, וחלק נשארות ברשות, כי זה לא פומבי, וחלק עוברות לציבור. 
<מיקי רוזנטל (המחנה הציוני):>
כלומר, גם אם יהיה שימוש לרעה בעניין הזה, לא יכול להיגרם נזק, זה לא שייך למסחר. 
<עמית טימור:>
לא שייך למסחר, נכון. 

<היו"ר משה גפני:>
טוב, רבותי. נקרא את התקנות. 
<אביטל קרופניק:>
"תיקון תקנה 1

1. בתקנה 1 לחוק ניירות ערך (חתימה ודיווח אלקטרוני), התשס"ג-2003, (להלן – התקנות העיקריות)- 
(1) בהגדרת "גורם מדווח" – 
(1) המילה "או" תימחק;
(2) אחרי המילה "חתם" יבוא "או חברה בעלת רישיון זירה";

(2) אחרי ההגדרה "דף לוואי" יבוא:
"חברה בעלת רישיון זירה" – חברה בעלת רישיון זירה כהגדרתו סעיף 44יב לחוק";

(3) בהגדרת "מסמך"- 
(1) במקום "ביחס לתאגיד" יבוא "לגבי תאגיד", במקום "ביחס למנהל קרן" יבוא "לגבי מנהל קרן" ובמקום "ביחס לתאגיד מורשה" יבוא "לגבי תאגיד מורשה";
(2) בסופו יבוא: "לגבי חברה בעלת רישיון זירה – דוח, הודעה, מידע, חוות דעת או אישור הכלולים בהם וכל מסמך אחר שהיא חייבת בהגשתו לפי החוק;"
תיקון תקנה 5

2. בתקנה 5(א) לתקנות העיקריות, במקום "ימנה" יבוא "או חברה בעלי רישיון זירה ימנו";
הוספת תקנה 15א

3. אחרי תקנה 15 לתקנות העיקריות יבוא:
"חברה המבקשת לקבל רישיון זירה

15א. (א) חברה המבקשת לקבל רישיון זירה, תמנה שני נושאי משרה בכירה או יותר לשמש מורשה חתימה אלקטרונית מטעמה לצורך הגשת מסמכים בדיווח אלקטרוני לרשות. 

<איל לב ארי:>
את יכולה להסביר רק למה כאן אתם מבקשים שני נושאי משרה בכירה, בעוד שלתאגיד שמבקש לשמש מנהל קרן או מבקש להיות תאגיד מורשה, או חברה שמבקשת לשמש - - - הדרישה היא לנושא משרה בכירה אחד או יותר? 
<אביטל קרופניק:>
אנחנו רוצים באמת להשוות כאן את זירות הסוחר לחברות הציבוריות שניירות הערך שלהן נסחרות, לאור חשיבות הדיווח שאנחנו רואים בכך. נקלענו כבר למצבים שבהם כאשר היה ממונה רק מורשה חתימה אחד אז בהם נתקלו בבעיות של איחור בדיווחים או כל דבר כזה. כאשר יש שני מורשי חתימה יש אפשרות שמספיק שרק אחד מהם יגיש את הדיווחים ויש לך גם גיבוי, ולאור החשיבות והדיווחים של החברות האלה שגם מדובר בגוף מפוקח חדש - - -
<אראל מרגלית (המחנה הציוני):>
זה לא ששניהם צריכים לחתום? 

<עמית טימור:>
לא. אחד מהשניים. 

<אביטל קרופניק:>
אז זה בעצם יהווה גיבוי ונוכל למנוע מצבים של איחורים בדיווחים או אי הגשת דיווחים, כי מורשה אחד לא יכול. זו הסיבה. 
אני ממשיכה בקריאה:

"(ב) בקשה לרישום מורשי חתימה אלקטרונית כאמור בתקנת משנה (א) במגנא תיחתם בשם החברה בחתימה ידנית של יושב ראש הדירקטוריון ושל המנהל הכללי או של דירקטור שהדירקטוריון הסמיך במקום אחד מאלה לצורך חתימה על הבקשה, בציון שמות החותמים ותפקידם בתאגיד; הבקשה תוגש לרשות במשרדה בירושים במסירה ביד או בדואר.

(3) תקנות אלה יחולו, בשינויים המחויבים, על חברה כאמור בתקנת משנה (א), על מורשה חתימה אלקטרונית מטעמה ועל כל מסמך המדווח באופן אלקטרוני על ידם. 

תחילה

תחילתן של תקנות אלה שלושים ימים מיום פרסומן". 

<היו"ר משה גפני:>
מי בעד אישור התקנות? 

הצבעה
בעד אישור התקנות – רוב

התקנות אושרו.
<היו"ר משה גפני:>
התקנות אושרו. 
<אביטל קרופניק:>
"תקנות ניירות ערך (דואר אלקטרוני מאובטח)(תיקון), התשע"ה-2015
תיקון הפתיח
1. בפתיח לתקנות ניירות ערך (דואר אלקטרוני מאובטח)(תיקון), התשע"ה-2015 (להלן – התקנות העיקריות), במקום "40א, יבוא "40ד". 
תיקון תקנה 1
2. בתקנה 1 לתקנות העיקריות – 
(1) בהגדרת "גוף מפוקח" אחרי פרט (6) יבוא:
"(7) חברה המבקשת לקבל רישיון זירה;"

(2) אחרי ההגדרה "מורשה גישה לתיבת דואר אלקטרוני מאובטח" 
יבוא:

"רישיון זירה" – כהגדרתו בסעיף 44יב לחוק;"

תחילה

3. תחילתן של תקנות אלה שלושים ימים מיום פרסומן."
<היו"ר משה גפני:>
מי בעד אישור תקנות ניירות ערך (דואר אלקטרוני מאובטח)(תיקון), התשע"ה-2015

הצבעה

בעד אישור התקנות – רוב

התקנות אושרו.

<היו"ר משה גפני:>
תודה רבה, התקנות אושרו, אני מודה לכולם, ישיבה זו נעולה. 
<הישיבה ננעלה בשעה 13:00.>

